Ninegalė
Ninegalė (šum. dNIN.E2.GAL), Belet-ekalim (akad. Belet-ekallim) – deivė Mesopotamijos mitologijoje. Sutuoktinis – Dilbato miesto dievas Urašas. Deivės kultas Senosios Babilonijos karalystės laikotarpiu nemažą svarbą buvo įgavęs Maryje. Čia ji laikyta karališkosios šeimos globėja, žinomas epitetas „skeptro viešpatė“ (akad. belet hatti). Aptikta nemažai teoforinių asmenvardžių, sveikinimo formulių (daugiausia Maryje). Ninegalė garbinta ir Katnoje, Larsoje bei Ūre, kur būta jos šventyklų. Dantiraščiu deivės vardas dažniausiai buvo užrašomas dNIN.É.GAL(lim) ir reiškia „didžiųjų namų viešpatė“.